Universis præsentes litteras inspecturis, frater Petrus, dictus abbas et conventus humilis Pontiniacenses, in Domino salutem. Noverint universi quod cum quæstio verteretur inter nos, ex una parte, et fratres militiæ Templi de Coulors, ex altera, super usuario in nemore S. Petri et pasturis in eodem nemore et in terris grangiæ nostræ de Challiaco, tandem, mediantibus bonis viris, amicabilis compositio intercessit in hunc modum, scilicet, quod prædicti Templarii poterunt capere et adducere de nemore S. Petri, ad opus domus suæ tantum de Turniaco, unam quadrigatam solummodo, singulis diebus, ad duos equos, videlicet nemus mortuum ad comburendum et vivum ad ædificandum et ad faciendum cupas et dolia dicto loco tantum necessaria; ita tamen quod, si una die quadrigatam concessam non adduxerint, ipsam in alia die recuperare non possint, nec ipsam quadrigatam vel aliquam ejus partem vendere poterunt, nec donare, vel commutare, vel alias quam prædicto loco ducere. Concessum est etiam a Pontiniacensibus quod animalia domorum Templi de Turniaco et de Luetel poterunt ire in pasturis finagii Challiaci usque ad terras arabiles Challiaci, quas nec intrare nec transire poterunt, et animalia Pontiniaci abstinebunt se a terris propriis de Luetel, circa domum contigue adjacentibus; ubi, autem portiunculæ terrarum de Luetel fuerint et ultra quantum pasturagium nostrum duraverit, ibunt animalia nostra sine calumpnia, salvo dampno sine emenda. Similiter, etiam, si animalia nostra forte intrarent terras adjacentes domui de Luetel et dampnum facerent, dampnum solveremus sine emenda; eodem modo solverent dampnum sine emenda Templarii, si animalia eorum intrarent terras arabiles Challiaci. Si, autem, alterutrius partium animalia alterius partis terras prohibitas intrare contigerit, introitus ille, quantumcunque duraverit, neutri parti poterit, proficere ad aliquod jus, possessionem, vel præscriptionem acquirendam. De porcis etiam usque ad trecentos de prædicta domo tantum de Turniaco poterunt habere Templarii in præfato nemore S. Petri, omni tempore, a semita tantum quæ ducit a grangia Challiaci usque ad grangiam de Burs, versus Sormeriacum, solvendo pro quolibet porco duos denarios cursalis monetæ illius patriæ: et si prædictam semitam transierint, solvent pro pasnagio quantum aliquis extraneus. De grossis etiam animalibus tantum quadraginta, et de portantibus lanam tantum trecenta poterunt habere Templarii. In præfinita nemoris portione poterunt etiam animalia de Turniaco concessa, aliquando pernoctare in domo de Luetel, si necesse fuerit, sine calumpnia. Pro hac autem concessione a nobis Templariis facta, promiserunt firmiter prædicti Templarii quod nos non impedient vel vexabunt de cætero super nemore S. Petri, nec aliquid ultra id quod concessum est in ipso nemore poterunt reclamare; immo sine aliqua contradictione ipsorum Templiariorum faciemus de prædicto nemore, et int pso nemore S. Petri per omnia, sicut de nostro proprio, quicquid facere voluerimus tam in parte concessa pascendis animalibus, quam in omni alia. Nos, (autem,) pariter cum Templariis, coram venerabilibus viris R. abbate S.-Petri-Vivi Senonensis, A. decano Senonensi et H. cantore Trecensi, renunciavimus omnibus litteris tam apostolicis quam aliis, et omnibus instrumentis super eodem negotio, quandocunque et a quocunque confectis. Quod ut ratum et firmum permaneat in futurum, præsentes litteras sigilli nostri munimine roboravimus. Actum, anno Gratiæ Mº CCº XXVIº.